CELEX: 32014R0992
Language: el
Date: 2014-09-22 00:00:00
Title: Κατ' εξουσιοδότηση κανονισμός (ΕΕ) αριθ. 992/2014 της Επιτροπής, της 22ας Σεπτεμβρίου 2014 , για την κατάργηση του κατ' εξουσιοδότηση κανονισμού (ΕΕ) αριθ. 950/2014

23.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 279/17
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 992/2014 ΤΗΣ ΕΠΙΤΡΟΠΉΣ
   της 22ας Σεπτεμβρίου 2014
   για την κατάργηση του κατ' εξουσιοδότηση κανονισμού (ΕΕ) αριθ. 950/2014
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 219 παράγραφος 1 σε συνδυασμό με το άρθρο 228,
   Εκτιμώντας τα ακόλουθα:
   
               (1)
            
            
               Για την άμβλυνση ή την εξάλειψη της απειλής σοβαρής ανισορροπίας στην αγορά τυριού που δημιουργήθηκε από την απαγόρευση εισαγωγής που θεσπίστηκε από τη ρωσική κυβέρνηση, ο κατ' εξουσιοδότηση κανονισμός (ΕΕ) αριθ. 950/2014 της Επιτροπής (2) προέβλεψε προσωρινό έκτακτο καθεστώς ενίσχυσης για ιδιωτική αποθεματοποίηση τυριών για μέγιστη ποσότητα 155 000 τόνων. Για να εξασφαλιστεί η τήρηση της εν λόγω μέγιστης ποσότητας, δημιουργήθηκε μηχανισμός κοινοποίησης και παρακολούθησης.
            
         
               (2)
            
            
               Μολονότι οι επιπτώσεις της ρωσικής απαγόρευσης εισαγωγής αφορούν ενδεχομένως ολόκληρη την αγορά τυριών της ΕΕ, τα κράτη μέλη που θίγονται περισσότερο είναι η Φινλανδία και τα κράτη της Βαλτικής, για τα οποία η Ρωσία είναι ο αποκλειστικός εμπορικός εταίρος στον τομέα αυτόν, καθώς και η Γερμανία, οι Κάτω Χώρες και η Πολωνία, για τις οποίες η Ρωσία είναι σημαντικός προορισμός για τα τυριά. Επιπλέον, παρόλο που τα τυριά με γεωγραφική ένδειξη θίγονται από την απαγόρευση εισαγωγής, αντιπροσωπεύουν μόλις ένα ελάχιστο ποσοστό του συνόλου των τυριών που εξάγονται προς τη Ρωσία.
            
         
               (3)
            
            
               Από τις κοινοποιήσεις που έχουν ληφθεί μέχρι σήμερα κατ' εφαρμογή του μηχανισμού παρακολούθησης του άρθρου 12 του κατ' εξουσιοδότηση κανονισμού (ΕΕ) αριθ. 950/2014 προκύπτει ότι το καθεστώς χρησιμοποιείται δυσανάλογα από παραγωγούς τυριού από περιοχές που κατά παράδοση δεν εξάγουν σημαντικές ποσότητες προς τη Ρωσία. Κατά συνέπεια, το καθεστώς δεν φαίνεται ότι είναι κατάλληλο να αντιδράσει αποδοτικά και αποτελεσματικά στις διαταράξεις της αγοράς που απορρέουν από τη ρωσική απαγόρευση.
            
         
               (4)
            
            
               Λαμβανομένων υπόψη των ανωτέρω και για να εξασφαλιστεί η χρηστή χρήση του προϋπολογισμού της Ένωσης, είναι σκόπιμο να τεθεί τέρμα στο καθεστώς ιδιωτικής αποθεματοποίησης για τα τυριά, όπως προβλέπεται στον κατ' εξουσιοδότηση κανονισμό (ΕΕ) αριθ. 950/2014.
            
         
               (5)
            
            
               Προκειμένου να μειωθεί ο κίνδυνος μη αποδοτικής χρήσης του προϋπολογισμού της Ένωσης, το μέτρο αυτό πρέπει να εφαρμοστεί αμέσως.
            
         
               (6)
            
            
               Προκειμένου να διασφαλιστεί ότι οι προσδοκίες των επιχειρήσεων που υπέβαλαν αίτηση ενίσχυσης για ιδιωτική αποθεματοποίηση τυριών βάσει του άρθρου 4 του κατ' εξουσιοδότηση κανονισμού (ΕΕ) αριθ. 950/2014 προστατεύονται, οι αιτήσεις που υποβλήθηκαν πριν από την έναρξη ισχύος του παρόντος κανονισμού, θα πρέπει να ληφθούν υπόψη για την πληρωμή της ενίσχυσης που προβλέπεται στον κατ' εξουσιοδότηση κανονισμό (ΕΕ) αριθ. 950/2014,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατάργηση του κατ' εξουσιοδότηση κανονισμού (ΕΕ) αριθ. 950/2014
   Ο κατ' εξουσιοδότηση κανονισμός (ΕΕ) αριθ. 950/2014 καταργείται.
   Ωστόσο, εξακολουθεί να εφαρμόζεται για τις αιτήσεις που υποβλήθηκαν σύμφωνα με το άρθρο 4 πριν από την έναρξη ισχύος του παρόντος κανονισμού.
   Σε περίπτωση που η αποδοχή της συνολικής ποσότητας των προϊόντων, για τα οποία έχουν κοινοποιηθεί στην Επιτροπή αιτήσεις ενίσχυσης σύμφωνα με το προηγούμενο εδάφιο όσον αφορά μία συγκεκριμένη εβδομάδα, οδηγήσει σε υπέρβαση της μέγιστης ποσότητας που αναφέρεται στο άρθρο 1 του κατ' εξουσιοδότηση κανονισμού (ΕΕ) αριθ. 950/2014, η Επιτροπή καθορίζει, με εκτελεστική πράξη που εκδίδεται χωρίς να εφαρμόζεται η διαδικασία του άρθρου 229 παράγραφοι 2 και 3 του κανονισμού (ΕΕ) αριθ. 1308/2013, συντελεστή κατανομής για τις ποσότητες που αντιστοιχούν στις αιτήσεις που κοινοποιήθηκαν στην Επιτροπή όσον αφορά εκείνη την εβδομάδα. Ο εν λόγω συντελεστής κατανομής περιορίζει τη συνολική ποσότητα των προϊόντων που είναι επιλέξιμα για την προσωρινή έκτακτη ενίσχυση ιδιωτικής αποθεματοποίησης στη μέγιστη ποσότητα που αναφέρεται στο άρθρο 1 του κατ' εξουσιοδότηση κανονισμού (ΕΕ) αριθ. 950/2014.
   Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Σεπτεμβρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 347 της 20.12.2013, σ. 671.
   
      (2)  Κατ' εξουσιοδότηση κανονισμός (ΕΕ) αριθ. 950/2014 της Επιτροπής, της 4ης Σεπτεμβρίου 2014, σχετικά με την έναρξη εφαρμογής προσωρινού έκτακτου καθεστώτος ενίσχυσης για ιδιωτική αποθεματοποίηση ορισμένων τυριών και τον εκ των προτέρων καθορισμό του ποσού της ενίσχυσης (ΕΕ L 265 της 5.9.2014, σ. 22).